b'\n_START_ARTICLE_\nNikolai Davydenko\n_START_SECTION_\nUran alkuvaiheet\n_START_PARAGRAPH_\nDavydenko aloitti tenniksen pelaamisen seitsenvuotiaana isoveljens\xc3\xa4 Edouardin kanssa. Nikolain ollessa 11-vuotias veljekset muuttivat Volgogradiin, Ven\xc3\xa4j\xc3\xa4lle, sill\xc3\xa4 he uskoivat siell\xc3\xa4 olevan paremmat mahdollisuudet kehitty\xc3\xa4 tennisammattilaiseksi. He muuttivat Saksaan, Salmtaliin Nikolain ollessa 15-vuotias, koska he katsoivat Saksan tarjoavan enemm\xc3\xa4n mahdollisuuksia pelaamiseen. Edouard Davydenko toimi jo t\xc3\xa4ll\xc3\xb6in veljens\xc3\xa4 valmentajana. Ven\xc3\xa4j\xc3\xa4n kansalaisuuden Nikolai Davydenko sai 18-vuotiaana.\n_START_SECTION_\nPelitapa\n_START_PARAGRAPH_\nDavydenkoa pidet\xc3\xa4\xc3\xa4n "v\xc3\xa4ritt\xc3\xb6m\xc3\xa4n\xc3\xa4" pelaajana, jolla ei ole ykk\xc3\xb6sasetta, kuten vaikkapa Andy Roddickilla on sy\xc3\xb6tt\xc3\xb6 ja Rafael Nadalilla k\xc3\xa4mmenly\xc3\xb6nti. H\xc3\xa4nen vahvuuksiaan ovat virheett\xc3\xb6myys, perusly\xc3\xb6ntien tarkkuus ja kierre. Ennalta heikompia vastaan h\xc3\xa4n pystyy kuitenkin juoksuttamaan vastustajaa kent\xc3\xa4n kulmasta kulmaan. Tappoly\xc3\xb6nnit ja ns. helpot pallot Davydenko hoitaa erinomaisesti. H\xc3\xa4n on my\xc3\xb6s erinomainen sy\xc3\xb6t\xc3\xb6npalauttaja ja liikkuu loistavasti. Jotkut pit\xc3\xa4v\xc3\xa4t Davydenkon sy\xc3\xb6tt\xc3\xb6\xc3\xa4 h\xc3\xa4nen heikkoutenaan, mutta ykk\xc3\xb6ssy\xc3\xb6tt\xc3\xb6\xc3\xb6n on tullut viime vuosina lis\xc3\xa4\xc3\xa4 voimaa, ja sen nopeus on parhaimmillaan yli 200 km/h. Davydenko voitti pallot ykk\xc3\xb6ssy\xc3\xb6t\xc3\xb6ll\xc3\xa4\xc3\xa4n alkukaudesta 2007 jopa 80 prosentin teholla. Verkkopeli on liev\xc3\xa4 heikkous, mik\xc3\xa4 n\xc3\xa4kyy h\xc3\xa4nen menestyksess\xc3\xa4\xc3\xa4n Wimbledonissa, mutta verkolle nousu ei olennaisesti h\xc3\xa4nen pelifilosofiaansa kuulukaan.\n_START_SECTION_\nMuuta\n_START_PARAGRAPH_\nDavydenkon nuoruusajan suosikkipelaajat olivat Ivan Lendl ja Yannick Noah. H\xc3\xa4n pit\xc3\xa4\xc3\xa4 kalastuksesta, jalkapallosta ja j\xc3\xa4\xc3\xa4kiekosta. H\xc3\xa4nen lempialustojaan on Australian avoimista ja Moskovasta tuttu Rebound Ace -pinnoite, jota pidet\xc3\xa4\xc3\xa4n hitaana kovana kentt\xc3\xa4n\xc3\xa4. H\xc3\xa4n avioitui marraskuun 2006 lopussa Moskovassa.'